ECF ส่งซิกงบฯ Q2/61 แจ่ม ซุ่มเจรจาพันธมิตรใหม่หวังปั๊มยอดขายเฟอร์นิเจอร์โต
ECF ส่งซิกงบฯ Q2/61 แจ่ม หลังซุ่มเจรจาพันธมิตรใหม่หวังปั๊มยอดขายเฟอร์นิเจอร์โต พร้อมเตรียม COD โรงไฟฟ้าชีวมวล จ.แพร่ เริ่มรับรู้รายได้มิ.ย. 61
14 พ.ค. 2561

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า บริษัทมั่นใจว่าผลการดำเนินงานในช่วงไตรมาส 2/61 จะเติบโตได้ดีอย่างต่อเนื่อง ทั้งจากธุรกิจผลิตและจำหน่ายเฟอร์นิเจอร์ และการรับรู้ส่วนแบ่งกำไรจากธุรกิจพลังงานทดแทน
โดยธุรกิจผลิตและจำหน่ายเฟอร์นิเจอร์ขณะนี้กำลังอยู่ระหว่างการเจรจากับพันธมิตรรายใหม่ ซึ่งคาดได้ข้อสรุปภายในเดือน พ.ค.นี้ และบริษัทได้มีการปรับกลยุทธ์เพิ่มผลิตภัณฑ์ดีไซน์ใหม่ ๆ อย่างต่อเนื่อง ให้ตรงกับความต้องการของผู้ใช้งาน เทรนด์การตกแต่ง ซึ่งในช่วงเดือน มิ.ย. นี้จะเปิดตัวสินค้าใหม่ที่เติมเต็มคุณภาพชีวิตการอยู่อาศัยในบ้านเข้ามาจำหน่ายเพิ่มเติม เพื่อพัฒนาช่องทางการขายให้มีประสิทธิภาพมากขึ้น พร้อมทั้งหาแนวทางลดต้นทุนด้านการบริหารจัดการต่อเนื่อง
ด้านธุรกิจผลิตและจำหน่ายแผ่นไม้ แผ่นเอ็มดีเอฟ (MDF Board) ปัจจุบันมีความคืบหน้าไปมากในการศึกษาความเป็นไปได้ในการเข้าลงทุนเพื่อดำเนินธุรกิจ โดยมีกำลังการผลิตเริ่มต้นอยู่ที่ 600-800 ลูกบาศก์เมตร/วัน และคาดว่าจะสามารถขอพิจารณาอนุมัติจากที่ประชุมคณะกรรมการบริษัทในการเข้าลงทุนภายในไตรมาส 2 นี้
สำหรับธุรกิจพลังงานทดแทน โรงไฟฟ้าชีวมวล ขนาดกำลังการผลิต 1 เมกะวัตต์ อ.ลอง จ.แพร่ คาดว่าจะทำการจ่ายไฟฟ้าเข้าระบบ (COD) และเริ่มรับรู้รายได้ในเดือน มิ.ย. 61 และจะเริ่มก่อสร้างโครงการถัดไปอีก 1 MW ในอำเภอสูงเม่น จังหวัดแพร่ คาดรับรู้รายได้จากการจำหน่ายไฟฟ้าภายในปีนี้เช่นกัน นอกจากนี้ยังมีโครงการโรงไฟฟ้าชีวมวลในต่างประเทศ ซึ่งอยู่ระหว่างการศึกษาความเป็นไปได้อีก 2-3 โครงการ คาดว่าจะได้
ส่วนข้อสรุปการเข้าลงนามบันทึกข้อตกลงเพื่อศึกษาความเป็นไปได้ภายในเดือนพ.ค.นี้ และบริษัทฯ ยังหาโอกาสเข้าซื้อโครงการด้านพลังงานอื่น ๆ เพิ่มเติมในประเทศด้วย
ขณะที่ผลประกอบการไตรมาส 1/61 ว่า บริษัทมีรายได้รวมทั้งสิ้น 381.53 ล้านบาท ลดลงจากช่วงเดียวกันของปีก่อนที่มีรายได้รวมอยู่ที่  409.74  ล้านบาท จำนวน 25.97  ล้านบาท หรือลดลง 7 % และมีกำไรสุทธิ 9.48 ล้านบาท ลดลงจากปีก่อนที่ทำไว้ประมาณ 18.63 ล้านบาท ซึ่งเป็นผลจากค่าเงินบาทแข็งตัว ประกอบกับโครงการด้านพลังงานที่อยู่ระหว่างการก่อสร้างยังไม่สามารถรับรู้รายได้ในขณะนี้